CELEX: 52021PC0651
Language: hr
Date: 2021-10-27
Title: Prijedlog ODLUKE VIJEĆA o stajalištu koje treba zauzeti u ime Europske unije u Zajedničkom odboru osnovanom na temelju članka 63. stavka 1. Euromediteranskog privremenog sporazuma o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane

EUROPSKA KOMISIJA
            Bruxelles, 27.10.2021.
            COM(2021) 651 final
            2021/0335(NLE)
            
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Zajedničkom odboru osnovanom na temelju članka 63. stavka 1. Euromediteranskog privremenog sporazuma o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane
            
               
         
         
            
               OBRAZLOŽENJE
            
            
               1.Predmet prijedloga 
            
            
               Ovaj se prijedlog odnosi na odluku o utvrđivanju stajališta koje treba zauzeti u ime Unije u Zajedničkom odboru Europska unija – PLO („Zajednički odbor”) u vezi s predviđenim donošenjem odluke o produljenju privremenih izmjena predviđenih točkom A Razmjene pisama između Europske unije, s jedne strane, i Palestinske samouprave Zapadne obale i Pojasa Gaze, s druge strane.
            
            
               2.Kontekst prijedloga
            
            
               2.1.Euromediteranski privremeni sporazum o pridruživanju 
            
            
               Cilj je Euromediteranskog privremenog sporazuma o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane, („Privremeni sporazum o pridruživanju”) promicati trgovinu i ulaganja i skladne gospodarske odnose između stranaka te tako pridonijeti njihovu održivom gospodarskom razvoju. Sporazum je stupio na snagu 1. srpnja 1997.
            
            
               2.2.Zajednički odbor Europska unija – PLO 
            
            
               Zajednički odbor Europska unija – PLO („Zajednički odbor”) ovlašten je donositi odluke u slučajevima predviđenima Privremenim sporazumom o pridruživanju te u drugim slučajevima u kojima je to potrebno za postizanje ciljeva utvrđenih Privremenim sporazumom o pridruživanju. Zajednički odbor djeluje na temelju zajednički postignutog sporazuma između Unije i Palestinske samouprave.
            
            
               2.3.Sporazum u obliku razmjene pisama
            
            
               Ciljevi Sporazuma u obliku razmjene pisama između Europske unije, s jedne strane, i Palestinske samouprave Zapadne obale i Pojasa Gaze, s druge strane, o daljnjoj liberalizaciji za poljoprivredne proizvode, prerađene poljoprivredne proizvode te ribu i proizvode ribarstva i o izmjeni Euromediteranskog privremenog sporazuma o pridruživanju u području trgovine i suradnji između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane („Sporazum u obliku razmjene pisama”) jesu daljnja liberalizacija trgovine poljoprivrednim proizvodima, prerađenim poljoprivrednim proizvodima, ribom i proizvodima ribarstva te izmjena Privremenog sporazuma o pridruživanju. Sporazum u obliku razmjene pisama stupio je na snagu 1. siječnja 2012.
            
            
               Točkom C stavkom 1.a Sporazuma u obliku razmjene pisama Zajednički odbor ovlašćuje se za donošenje odluke o produljenju privremenih izmjena za dodatno razdoblje. Na sastanku Zajedničkog odbora održanom 10. prosinca 2020. stranke su izrazile namjeru da produlje privremene izmjene.
            
            
               2.4.Predviđeni akt Zajedničkog odbora
            
            
               Zajednički odbor treba donijeti odluku na temelju koje će se Sporazum u obliku razmjene pisama produljiti za deset godina („predviđeni akt”).
            
            
               Potreba za promicanjem gospodarskog i društvenog razvoja na Zapadnoj obali i u Pojasu Gaze i dalje postoji, posebno nakon nedavnih sukoba u Gazi i oko nje. Promicanje gospodarskog i društvenog razvoja na Zapadnoj obali i u Pojasu Gaze moglo bi pridonijeti političkoj stabilnosti u toj regiji. Sporazum u obliku razmjene pisama izvorno je sklopljen na razdoblje od deset godina. S obzirom na trajne gospodarske poteškoće na Zapadnoj obali i u Pojasu Gaze te radi maksimalnog povećanja stabilnosti i pouzdanosti planiranja, najdjelotvornije bi bilo produljiti Sporazum u obliku razmjene pisama za još deset godina. Stoga je svrha predviđenog akta produljiti privremenu liberalizaciju trgovine poljoprivrednim proizvodima, prerađenim poljoprivrednim proizvodima te ribom i proizvodima ribarstva za dodatnih deset godina. 
            
            
               Predviđeni akt postat će obvezujući za stranke u skladu s člankom 63. stavkom 2. Privremenog sporazuma o pridruživanju. 
            
            
               3.Stajalište koje treba zauzeti u ime Unije
            
            
               Stajalište koje treba zauzeti u ime Unije jest donošenje nacrta odluke Zajedničkog odbora sadržanog u Prilogu. 
            
            
               4.Pravna osnova
            
            
               4.1.Postupovna pravna osnova
            
         
         
            
               4.1.1.Načela
            
            
               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.
            
            
               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. 
            
            
               4.1.2.Primjena na ovaj predmet
            
            
               Zajednički odbor tijelo je osnovano na temelju međunarodnog sporazuma. Osnovan je člankom 63. Privremenog sporazuma o pridruživanju.
            
            
               Akt koji je Zajednički odbor pozvan da donese bit će obvezujući na temelju međunarodnog prava u skladu s člankom 63. stavkom 2. Privremenog sporazuma o pridruživanju te stoga čini akt koji proizvodi pravne učinke. 
            
            
               Predviđenom odlukom ne dopunjuje se niti mijenja institucionalni okvir sporazuma.
            
            
               Stoga je postupovna pravna osnova za predloženu odluku članak 218. stavak 9. UFEU-a.
            
            
               4.2.Materijalna pravna osnova
            
            
               4.2.1.Načela
            
            
               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.
            
            
               4.2.2.Primjena na ovaj predmet
            
            
               Glavni cilj i sadržaj predviđenog akta odnose se na trgovinu robom i stoga su u potpunosti obuhvaćeni područjem primjene zajedničke trgovinske politike utvrđenim u članku 207. UFEU-a. Ovlast za sklapanje međunarodnih sporazuma utvrđena je u stavku 4. prvom podstavku tog članka.
            
            
               Stoga je materijalna pravna osnova predložene odluke članak 207. stavak 4. prvi podstavak UFEU-a.
            
            
               4.3.Zaključak
            
            
               Pravna osnova predložene odluke trebao bi biti članak 207. stavak 4. prvi podstavak u vezi s člankom 218. stavkom 9. UFEU-a.
            
            
               5.Objava predviđenog akta
            
            
               Budući da će se aktom Zajedničkog odbora izmijeniti Sporazum u obliku razmjene pisama, primjereno ga je nakon donošenja objaviti u Službenom listu Europske unije.
            
            
               2021/0335 (NLE)
            
            
               Prijedlog
            
         
         
            
               ODLUKE VIJEĆA
            
            
               o stajalištu koje treba zauzeti u ime Europske unije u Zajedničkom odboru osnovanom na temelju članka 63. stavka 1. Euromediteranskog privremenog sporazuma o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Unija je Odlukom Vijeća od 2. lipnja 1997.
                  1
                sklopila Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane („Privremeni sporazum o pridruživanju”), koji je na snagu stupio 1. srpnja 1997.
            
            
               (2)Člankom 63. Privremenog sporazuma o pridruživanju osnovan je Zajednički odbor, koji je ovlašten donositi obvezujuće odluke u slučajevima predviđenima Privremenim sporazumom o pridruživanju. 
            
            
               (3)Unija je Odlukom Vijeća od 20. listopada 2011.
                  2
                sklopila Sporazum u obliku razmjene pisama između Europske unije, s jedne strane, i Palestinske samouprave Zapadne obale i Pojasa Gaze, s druge strane, o daljnjoj liberalizaciji za poljoprivredne proizvode, prerađene poljoprivredne proizvode te ribu i proizvode ribarstva i o izmjeni Euromediteranskog privremenog sporazuma o pridruživanju u području trgovine i suradnji između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane („Sporazum u obliku razmjene pisama”), koji je na snagu stupio 1. siječnja 2012. Privremene izmjene Privremenog sporazuma o pridruživanju istječu 31. prosinca 2021.
            
            
               (4)U skladu s točkom C stavkom 1.a Sporazuma u obliku razmjene pisama Zajednički odbor osnovan Privremenim sporazumom o pridruživanju može donijeti produljenje privremenih izmjena Privremenog sporazuma o pridruživanju na temelju Sporazuma u obliku razmjene pisama.
            
            
               (5)Potreba za promicanjem gospodarskog i društvenog razvoja na Zapadnoj obali i u Pojasu Gaze i dalje postoji, posebno nakon nedavnih sukoba u Gazi i oko nje. Promicanje gospodarskog i društvenog razvoja na Zapadnoj obali i u Pojasu Gaze moglo bi pridonijeti političkoj stabilnosti u toj regiji. Sporazum u obliku razmjene pisama izvorno je sklopljen na razdoblje od deset godina. S obzirom na trajne gospodarske poteškoće na Zapadnoj obali i u Pojasu Gaze te radi maksimalnog povećanja stabilnosti i pouzdanosti planiranja, najdjelotvornije bi bilo produljiti Sporazum u obliku razmjene pisama za još deset godina. Stoga je primjereno produljiti privremene izmjene za dodatnih deset godina.
            
            
               (6)Zajednički odbor treba donijeti odluku na temelju koje se privremene izmjene iz Sporazuma u obliku razmjene pisama produljuju za deset godina.
            
            
               (7)Budući da će Odluka biti obvezujuća za Uniju, primjereno je utvrditi stajalište koje treba zauzeti u ime Unije u Zajedničkom odboru,
            
            
               DONIJELO JE OVU ODLUKU:
            
            
               Članak 1.
            
            
               Stajalište koje treba zauzeti u ime Unije u Zajedničkom odboru temelji se na nacrtu odluke Zajedničkog odbora priloženom ovoj Odluci.
            
            
               Članak 2.
            
            
               Ova je Odluka upućena Komisiji.
            
            
               Sastavljeno u Bruxellesu,
            
            
               
                     Za Vijeće
               
            
         
         
            
               
                     Predsjednik
               
            
         
         
            
                  
                     (1)
                  
                        SL L 187, 16.7.1997., str. 1.
               
               
                  
                     (2)
                  
                        SL L 328, 10.12.2011., str. 5.
               
            
      
    ---documentbreak--- 
      
         
               EUROPSKA KOMISIJA
            Bruxelles, 27.10.2021.
            COM(2021) 651 final
            
            PRILOG
            
            Prijedlogu odluke Vijeća
            o stajalištu koje treba zauzeti u ime Europske unije u Zajedničkom odboru osnovanom na temelju članka 63. stavka 1. Euromediteranskog privremenog sporazuma o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane
            
               
         
         
            
            
               ODLUKA br. […]
            
            
               ZAJEDNIČKOG ODBORA EUROPSKA UNIJA – PLO
            
            
               оd […]
            
            
               o produljenju privremenih izmjena predviđenih točkom A Razmjene pisama između Europske unije, s jedne strane, i Palestinske samouprave Zapadne obale i Pojasa Gaze, s druge strane
            
            
               ZAJEDNIČKI ODBOR EUROPSKA UNIJA – PLO 
            
            
               uzimajući u obzir Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane, („Privremeni sporazum o pridruživanju”) koji je potpisan u Bruxellesu 24. veljače 1997., a posebno njegov članak 63., stavak 2., i 
            
            
               uzimajući u obzir Sporazum u obliku razmjene pisama između Europske unije, s jedne strane, i Palestinske samouprave Zapadne obale i Pojasa Gaze, s druge strane, o daljnjoj liberalizaciji za poljoprivredne proizvode, prerađene poljoprivredne proizvode te ribu i proizvode ribarstva i o izmjeni Euromediteranskog privremenog sporazuma o pridruživanju u području trgovine i suradnji između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane („Sporazum u obliku razmjene pisama”), koji je potpisan 13. travnja 2011., a posebno njegovu točku C stavak 1.a,
            
            
               budući da: 
            
            
               1.Na temelju članka 63. stavka 1. Privremenog sporazuma o pridruživanju Zajednički odbor Europska unija – PLO („Zajednički odbor”) ovlašten je donositi odluke u slučajevima predviđenima Sporazumom te u drugim slučajevima u kojima je to potrebno za postizanje ciljeva utvrđenih Sporazumom.
            
            
               2.U točki C stavku 1.a Sporazuma u obliku razmjene pisama predviđeno je da Zajednički odbor može odlučiti o produljenju privremenih izmjena predviđenih točkom A Sporazuma u obliku razmjene pisama.
            
            
               3.Kako bi se subjektima omogućilo da se prilagode novoj situaciji, utvrđen je rok za donošenje takve odluke Zajedničkog odbora i on ne utječe na ovlasti Zajedničkog odbora kao takvog. Obje su stranke već 2020. izrazile namjeru da nastave primjenjivati privremene izmjene još deset godina.
            
            
               4.Člankom 10. Poslovnika Zajedničkog odbora predviđa se mogućnost donošenja odluka pisanim postupkom između sjednica ako se obje stranke tako dogovore.
            
            
               DONIO JE OVU ODLUKU: 
            
            
               Članak 1.
            
            
               Privremene izmjene predviđene točkom A Razmjene pisama između Europske unije, s jedne strane, i Palestinske samouprave Zapadne obale i Pojasa Gaze, s druge strane, o daljnjoj liberalizaciji za poljoprivredne proizvode, prerađene poljoprivredne proizvode te ribu i proizvode ribarstva i o izmjeni Euromediteranskog privremenog sporazuma o pridruživanju u području trgovine i suradnji između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u Pojasu Gaze, s druge strane, primjenjuju se u dodatnom razdoblju od deset godina. 
            
            
               Članak 2.
            
            
               1.Ova Odluka proizvodi pravne učinke od dana donošenja i primjenjuje se od 1. siječnja 2022. [prvi dan nakon datuma isteka početne privremene mjere].
            
            
               2.Ova Odluka sastavlja se na službenim jezicima stranaka Sporazuma, pri čemu je svaki od tih tekstova jednako vjerodostojan.
            
         
         
            
               Sastavljeno u [...] 
            
            
               Za Zajednički odbor 
            
            
               Predsjednik